Nintendó

História

Firma Nintendo bola založená Fusadžirom Jamaučim 23. septembra 1889 v meste Kjóto, kde firma sídli dodnes. Pôvodným zameraním bola výroba tradičných hracích kariet Hanafuda.
V 20. storočí sa firma pokúsila diverzifikovať svoje aktivity a investovala do rôznych malých biznisov, ako napríklad do taxi služby, výroby instantnej ryže, ale aj takzvaných love hotelov, avšak tieto pokusy boli krátkodobé a neúspešné. V 60. rokoch sa celá firma preorientovala na výrobu hračiek.
V 70. rokoch zažala prerážať na videoherný trh. V roku 1977 začala s výrobou vlastnej série konzol Color TV-Game, ktorá sa predávaja iba v Japonsku. Ich prvý veľký úspech na trhu však predstavovala automatová hra Donkey Kong navrhnutá vtedy začínajúcim dizajnérom Šigerum Mijamotom. V tejto hre sa tiež prvýkrát objavil Mario (v pôvodnej verzii hry nazývaný iba ako Jumpman), ktorý sa neskôr stal ikonickým maskotom firmy.

Herné konzoly

Nintendo najprv vydávalo stolné herné konzoly a až neskôr začalo s prenosnými. V súčasnosti je Nintendó najúspešnejšia firma v oblasti prenosných konzol.

Color-TV Game

Úplne prvou domácou hernou konzolou od Nintenda je Color-TV Game. Bola vyrobená v roku 1977 a predávala sa iba v Japonsku.

Nintendo Entertainment System

V roku 1983 Nintendo uviedlo na japonský trh 8-bitovú hernú konzolu Famicom. Táto konzola vyšla v roku 1985 v USA a neskôr i v krajinách Európy pod názvom Nintendo Entertainment System (veľmi často sa označuje akronymom NES).
Verzia pre západný trh mala oproti tej japonskej pár zmien. Okrem celkového dizajnu sa líšila aj tým, že herné ovládače sa dali z konzoly odpojiť. Tiež tieto ovládače v sebe nemali zabudovaný mikrofón, ktorý sa využíval v malom počte japonských hier.
NES zaznamenal v Japonsku a USA (kde napomohol oživiť tamojší upadnutý herný priemysel) obrovský úspech. Aj napriek nízkej predajnosti v Európe a Južnej Amerike (na území Sovietskeho zväzu nebola vôbec dostupná) sa táto konzola stala celosvetovo najpredávanejšou konzolou svojej doby.

Super Nintendo Entertainment System

Konzola Super Nintendo Entertainment System (často označovaná ako SNES alebo Super NES), ktorej procesor bol založený na 16-bitovej architektúre, vyšla najprv v Japonsku (pod názvom Super Famicom) v roku 1990 a v nasledujúcich rokoch aj v USA (1991) a Európe (1992).
Vývojári mali možnosť pridávať na herné kartridže špeciálne čipy, vďaka ktorým sa v hrách mohli dosiahnuť nové a lepšie grafické efekty. Vďaka tejto technológii bola konzola schopná zobrazovať (na svoju dobu revolučnú) primitívnu 3D grafiku. Jedným z prvých herných 3D titulov od Nintenda bol Star Fox.
Medzi mnohé periférne zariadenia pre túto konzolu patril aj Super Game Boy adaptér, ktorý umožňoval hrať hry pre prenosné konzoly Game Boy a Game Boy Color na televíznej obrazovke.
Nintedo opäť dosiahlo na trhu obrovský úspech, aj napriek silnej konkurencii, ktorú predstavovala konzola Sega Mega Drive od firmy Sega.

Nintendo 64

Nintendo 64, alebo skrátene N64, bola prvá konzola Nintenda podporujúcu plne trojrozmernú grafiku. Prvýkrát bola uvedená na trh 23. júna 1996 v Japonsku, neskôr v ostatných častiach sveta. Jej názov vychádza z 64-bitovej architektúry procesora, ktorý bol v konzole použitý.
Veľkou novinkou bola analógová páčka na ovládači, ktorá umožňovala ovládanie pohybu v hrách. Tento nový spôsob ovládania bol popularizovaný a odvtedy používaný nielen na novších konzolách Nintenda, ale aj na konzolách konkurentov.

Nintendo GameCube

Nintendo GameCube, alebo skrátene GCN, je konzola šiestej generácie, prvýkrát uvedená na trh 14. septembra 2001 v Japonsku.
GameCube predstavoval prvú konzolu Nintenda, ktorá namiesto kartridžov používala optické disky.

Wii

Názov konzoly Wii je odvodený z anglického slova We – teda „my“. Počas jej vývoja bola známa pod menom Projekt Revolution, po jej odhalení na výstave E3 2006 už len ako Wii. Na všetkých kľúčových trhoch bola dostupná od 8. decembra 2006.
Od konkurencie sa Wii líšila slabším výkonom, ale zároveň svojím špeciálnym pohybovým ovládačom Wii Remote, vďaka čomu sa tešila veľkej popularite medzi širokým publikom a oslovilo veľké množstvo ľudí, ktorí dovtedy hry nehrávali. Dôležitá pre ňu bola aj služba WiiConnect24, ktorá konzole umožňovala bez zásahu uživateľa automaticky sťahovať emaily a rôzne aktualizácie stiahnutých aplikácií.
Operačný softvér Wii obsahoval viacero predinštalovaných aplikácií (nazývaných "Channels", po slovensky "kánaly"), medzi ktorými bol aj online obchod Wii Shop Channel cez ktorý si hráči mohli sťahovať rôzne menšie hry (plné verzie hier predávaných v obchodoch tam dostupné neboli). Súčasťou tohto obchodu bola aj takzvaná Virtual Console, čo bola distribúcia digitálnych verzií starých hier z predchádzajúcich konzol Nintenda (s výnimkou GameCube, ktorej hry sa dali hrať vďaka spätnej kompatibilite s optickými diskami tejto konzoly), ale aj hier z konzol iných spoločností, ako napríklad Sega Mega Drive, Commodore 64, či TurboGrafx-16.
Dodnes je najpredávanejšou stolnou konzolou Nintenda: predalo sa jej vyše 101 miliónov kusov.

Wii U

Wii U predstavovala nástupcu konzole Wii (pričom ponúkala spätnú kompatibilitu s hrami pre Wii). Na trh bola vydaná 18. novembra 2012 v Severnej Amerike, neskôr v Európe, Austrálii a Japonsku. Hlavným bodom konzole bol jej ovládač GamePad, ktorý mal v sebe zabudovaný 6,2-palcový displej. Ten sa mohol používať na zobrazovanie hier (a tým sa teda konzola dala hrať bez nutnosti zapnutého televízora), alebo bol niektorými hrami využívaný ako sekundárna obrazovka. Ide o prvú Nintendo konzolu s podporou  rozlíšenia 1080p.
Konzola sa predávala v 2 variantoch: biela Basic s 8 GB flash pamäťou a čierna Deluxe s 32 GB flash pamäťou. Predajnosť však bola relatívne veľmi nízka, čo bolo zapríčinené najmä slabou podporou vývojárov tretích strán a slabým marketingom.

Nintendo Switch

Nintendo Switch je hybridná konzola, ktorá sa dá hrať aj ako prenosná konzola, ale vďaka dokovacej stanici pripojenej k televízoru aj ako stolná konzola. Na trh bola uvedená 17. marca 2017. Zariadenie sa skladá z dotykového tabletu, ovládačov Joy-Con a dokovacej stanice. Ovládače je možné oddeliť od tabletu a používať ich samostatne vďaka Bluetooth technológii.
Displej tabletu disponuje rozlíšením 720p, avšak po pripojení k televízoru je konzola schopná vykreslovať grafiku do rozlíšenia až 1080p. Konzolu poháňa chipset Tegra X1 od spoločnosti NVIDIA.
Táto konzola predstavuje plán Nintenda spojiť ich divízie stolných a prenosných konzol do jednej.

Game & Watch séria

Prvým úspečným elektronickým produktom Nintenda bola séria prenosných konzol Game & Watch (1980). Každá konzola v sebe mala zabudovanú iba jednu hru. Všetky hry boli neskôr zozbierané do kompilácií, ktoré boli vydané na neskoršie prenosné konzoly.

Game Boy séria

Najznámejšia séria prenosných konzol je séria Game Boy, do ktorej patrí osem výrobkov. Jej prvým členom sa stal Game Boy, vydaný v Japonsku v roku 1989. Vďaka hre Tetris, sérii Pokémon a tiež mnohým iným hrám sa Game Boy stal najpredávanejšou a najpopulárnejšou prenosnou konzolou na trhu, aj napriek technickej zaostalosti v porovnaní s konkurečnými produktami. V nasledujúcich rokoch Nintendo vyrobilo upravené verzie tejto konzoly: Play it Loud! (1995), Game Boy Pocket (1996) a Game Boy Light (1997).
Prvú väčšiu zmenu tejto série konzol predstavuje Game Boy Color z roku 1998, ktorý vymenil pôvodný monochromatický displej za farebný. Bol plne kompatibilný so všetkými Game Boy hrami, avšak vyšlo niekoľko hier (najznámejšou Pokémon Crystal), ktoré sa dali hrať iba na tomto novom modeli.
Druhou, oveľa väčšou zmenou, bola úplne nová prenosná konzola s názvom Game Boy Advance (2001). Mala vyšší výkon, úplne nový, horizontálny dizajn, a tiež sa na nej dali hrať graficky náročnejšie a prepracovanejšie hry. Táto konzola bola spätne kompatibilná so všetkými staršími hrami pre Game Boy i Game Boy Color. 
Game Boy Advance sa dočkal dvoch novších prevedení. Prvým bol Game Boy Advance SP (2003), korý sa líšil vyklápacím dizajnom a podsvieteným displejom.
Druhým prevedením, a zároveň posledným produktom tejto série, bol miniatúrny Game Boy Micro (2005), ktorý však na rozdiel od predchádzajúcich modelov nedosiahol komerčný úspech.

Nintendo DS séria

V roku 2004 bolo na trh uvedené Nintendo DS. Spočiatku sa predstavovalo iba ako alternatíva Game Boy série (takzvaný "tretí pilier", ktorý mal existovať popri ich Game Boy sérii a stolnej konzole GameCube), kvôli obavám a neistote spoločnosti či bude konzola populárna. Táto prenosná konzola však zožala po celom svete veľký úspech a napokon sa z nej stal nástupca Game Boy konzol.
Najväčšou zmenou oproti predchádzajúcim modelom boli dva displeje, z ktorých ten dolný bol dotykový. Tento dvojdisplejový dizajn bol inšpirovaný jedným modelom Game & Watch konzol z 80. rokov.
O dva roky neskôr (2006) bola vyrobená nová verzia s krajším dizajnom, menšími rozmermi a nižšou hmotnosťou. Bola pomenovaná Nintendo DS Lite. Získala ešte väčší úspech a popularitu než predchádzajúci model a vďaka nej sa z Nintenda DS stala najpredávanejšia prenosná konzola všetkých čias.
Neskôr boli vyrobené ešte dve ďalšie upravené verzie: Nintendo DSi (2008) a Nintendo DSi XL (2009), ktoré mali prednú a zadnú kameru, väčší displej, vyšší výkon a hlavne DSiWare e-shop, cez ktorý si ľudia mohli sťahovať exkluzívne malé hry.

Nintendo 3DS séria

Nintendó v roku 2011 vyrobilo úplne novú prenosnú konzolu s názvom Nintendo 3DS. Konzola má opäť dva displeje, a celkový dizajn je podobný konzolám DS. Najväčším rozdielom, okrem vyššieho výkonu, je ale špeciálny 3D efekt horného displeja, ktorý sa dá vnímať aj bez špeciálnych okuliarov.
Táto konzola bola plne kompatibilná s Nintendo DS hrami, ale taktiež obsahovala väčší výber zabudovaných aplikácií a úplne nový eShop, cez ktorý sa dali kupovať digitálne verzie všetkých nových titulov. Súčasťou tohto eShopu bola aj Virtual Console, podobne ako na Nintendo Wii, takže sa na nej dali hrať digitálne verzie starých hry z platforiem Game Boy, NES, SNES, ale i Sega Game Gear od spoločnosti Sega.
V nasledujúcich rokoch vyšli upravené verzie tejto prenosnej konzoly. Nintendo 3DS XL, s väčšími rozmermi a veľkosťou displejov, bolo uvedený na trh v roku 2012. Po ňom nasledovalo Nintendo 2DS (2013), ktoré sa vyznačovalo tým, že nemalo vyklápací dizajn, a tiež nepodporovalo 3D efekt. Tento model bol (aj pre svoju odolnú konštrukciu) predstavovaný najmä ako model pre malé deti, pre ktoré môže 3D efekt displeja spôsobovať zdravotné problémy.
V roku 2014 bolo predstavené New Nintendo 3DS ako posledná konzola v tejto sérii. Tento model má rýchlejší procesor, vylepšený 3D efekt, druhú analógovú páčku, a je vďaka vstavanej NFC technológii kompatibilný s figúrkami Amiibo.